Matriekvraestel in agt provinsies lek uitArgieffoto (Foto: Unsplash/Pixabay) Talle leerders in agt van die land se nege provinsies het Maandag die uitgelekte wiskunde 2-vraestel in die matriekeindeksamen in ŉ WhatsApp-boodskap ontvang ure voordat die vraestel geskryf is. Die oorskryf van dié vraestel is egter in dié stadium die heel laaste opsie, het Angie Motshekga, minister van basiese onderwys, Woensdag in Pretoria die versekering gegee. “Ons sal dit slegs oorweeg indien die hele eksamen in die gedrang is.” Die departement het sy teleurstelling met die uitgelekte vraestel te kenne gegee. ŉ Ondersoek is reeds van stapel gestuur om in samewerking met die Valke die oorsprong van die uitgelekte vraestel, asook die aantal leerders wat die vraestel vooraf ontvang het, te bepaal. Daar word in dié stadium vermoed dat ŉ volwassene of volwassenes die vraestel tussen Sondagmiddag en Sondagaand laat uitlek het, sê dr. Rufus Poliah, hoofdirekteur van assessering by die departement. Elijah Mhlanga, departementele woordvoerder, het Maandag om 01:37 ŉ e-pos met die vraestel van ŉ universiteitstudent van Johannesburg ontvang. Die student, verbonde aan ŉ nieregeringsorganisasie wat leerders bystaan, het boodskappe van vier leerders in Gauteng ontvang met vrae rakende die uitgelekte vraestel. Mhlanga het omstreeks 07:20 vir Poliah genader. Teen 07:45 is daar bevestig dat die vraestel wel eg is. Motshekga en ander belanghebbendes is omstreeks 07:50 oor die uitgelekte vraestel ingelig. Angie Motshekga gedurende Donderdag se mediakonferensie. (Foto: GCIS) “Ons het aanvanklik gedink dat die uitgelekte vraestel beperk is tot slegs ŉ handvol leerders, maar het teen 12:30 oproepe van Limpopo en Gauteng ontvang dat leerders in besit van die vraestel op hul selfone is.” Daar is later vasgestel dat die uitgelekte vraestel ook nie net tot Limpopo en Gauteng beperk was nie. Dit is egter steeds nie duidelik waar die vraestel uitgelek het nie. “Ons kan in dié stadium bevestig dat daar groepe leerders is wat deel was van verskillende sosialemediagroepe wat toegang tot die vraestel in agt van die nege provinsies gehad het.” Die ondersoekspan is aangesê om teen 30 November vas te stel presies hoeveel leerders vooraf toegang tot die vraestel gehad het. “Ons kan nie sê dat die vraestel nasionaal uitgelek het nie, want dit sal beteken dat alle leerders toegang tot die vraestel gehad het.” Forensiese oudits sal gedurende die merk van die vraestel in al nege provinsies gedoen word. Motshekga het daarop gewys dat matrieks wat hulle skuldig maak aan oortredings wat verband hou met eksamens tot drie jaar lank verbied kan word om weer die matriekeindeksamen af te lê. Matrieks en Covid-19 (Argieffoto) Intussen toets tussen twee en vyf matriekleerders in dié stadium daagliks positief vir Covid-19. Verlede Donderdag het altesaam 93 leerders egter op dieselfde dag positief vir die virus getoets. Poliah het daarop gewys dat meer as 900 000 leerders op dié betrokke dag óf wiskunde óf wiskundegeletterdheid geskryf het. In die Oos-Kaap het 53 leerders reeds positief getoets terwyl 23 leerders in die Vrystaat die koronavirus midde die eksamen opgedoen het. In die Francis Baard-distrik in die Oos-Kaap is ŉ kandidaat in die hospitaal opgeneem met Covid-19. Die leerder het egter daarop aangedring om die vraestel te skryf. Die leerder was swak en is meer tyd gegun en het die vraestel voltooi.